Document ID: 32009D0562

TARYBOS SPRENDIMAS
2009 m. liepos 13 d.
dėl metamo neįtraukimo į Direktyvos 91/414/EEB I priedą ir dėl augalų apsaugos produktų, kurių sudėtyje yra šios medžiagos, registracijos panaikinimo
(Tekstas svarbus EEE)
(2009/562/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje yra nustatyta, kad valstybė narė gali per 12 metų nuo pranešimo apie tą direktyvą leisti teikti rinkai augalų apsaugos produktus, kurių sudėtyje yra veikliųjų medžiagų, neįrašytų į tos direktyvos I priedą, ir kurie jau dvejus metus nuo pranešimo apie šią direktyvą dienos yra rinkoje, kol šios medžiagos bus palaipsniui vertinamos vykdant darbo programą.
(2)
Komisijos reglamentuose (EB) Nr. 451/2000 (2) ir (EB) Nr. 1490/2002 (3) nustatytos Direktyvos 91/414/EEB 8 straipsnio 2 dalyje nurodytos išsamios darbo programos trečiojo etapo įgyvendinimo taisyklės ir nustatytas veikliųjų medžiagų, kurias reikia įvertinti siekiant nuspręsti, ar reikia jas įtraukti į Direktyvos 91/414/EEB I priedą, sąrašas. Šiame sąraše yra nurodytas metamas.
(3)
Metamo poveikis žmonių sveikatai ir aplinkai naudojant jį pranešėjo pasiūlytoms paskirtims buvo įvertintas laikantis reglamentuose (EB) Nr. 451/2000 ir (EB) Nr. 1490/2002 išdėstytų nuostatų. Be to, šiais reglamentais skiriamos ataskaitas rengiančios valstybės narės, kurios pagal Reglamento (EB) Nr. 1490/2002 10 straipsnio 1 dalį Europos maisto saugos tarnybai (toliau - EMST) privalo pateikti atitinkamas įvertinimo ataskaitas ir rekomendacijas. Metamo ataskaitą rengiančia valstybe nare buvo paskirta Belgija, o visa atitinkama informacija buvo pateikta 2007 m. rugsėjo 10 d.
(4)
EMST vertinimo darbo grupės posėdyje EMST ir valstybės narės kartu peržiūrėjo šią įvertinimo ataskaitą ir 2008 m. lapkričio 26 d. Komisijai ją pateikė kaip EMST išvadas dėl veikliosios medžiagos pesticido metamo rizikos vertinimo tarpusavio peržiūros. Šią ataskaitą valstybės narės ir Komisija peržiūrėjo Maisto grandinės ir gyvūnų sveikatos nuolatiniame komitete ir 2009 m. vasario 26 d. parengė galutinę Komisijos metamo peržiūros ataskaitos redakciją.
(5)
Vertinant šią veikliąją medžiagą nustatyta tam tikrų problemų, dėl kurių nebuvo galima įrodyti, kad poveikis vartotojams yra priimtinas. Pirmiausia, problemų sukėlė tai, kad likučiai nėra išsamiai ištirti ir trūksta informacijos apie toksikologiniu požiūriu svarbią priemaišą N,N′-dimetiltiokarbamidą (toliau - DMTU). Be to, dėl didelio vartojimo masto didelis priemaišos DMTU kiekis išskiriamas į aplinką, o duomenų, susijusių su šios medžiagos veikimu aplinkoje, trūkumas kelia susirūpinimą. Todėl remiantis per nustatytą laikotarpį pateikta informacija buvo neįmanoma padaryti išvados, kad metamas atitiko medžiagų įtraukimo į Direktyvos 91/414/EEB I priedą kriterijus.
(6)
Komisija paprašė pranešėjo pateikti pastabų apie tarpusavio peržiūros rezultatus ir nurodyti, ar jis ketina toliau pritarti tam, kad ši medžiaga būtų įtraukta į priedą. Pranešėjas pateikė pastabų ir jos buvo atidžiai išnagrinėtos. Tačiau, nepaisant pranešėjo pateiktų argumentų, nustatyta, kad minėtos problemos negali būti išspręstos, o atlikus įvertinimus remiantis pateikta ir EMST ekspertų posėdyje įvertinta informacija paaiškėjo, kad negalima tikėtis, kad augalų apsaugos produktai, kurių sudėtyje yra metamo, siūlomomis naudojimo sąlygomis iš esmės atitiktų Direktyvos 91/414/EEB 5 straipsnio 1 dalies a ir b punktuose nustatytus reikalavimus.
(7)
Todėl metamas neturėtų būti įtrauktas į Direktyvos 91/414/EEB I priedą.
(8)
Reikėtų imtis priemonių, siekiant užtikrinti, kad galiojanti augalų apsaugos produktų, kurių sudėtyje yra metamo, registracija per nustatytą laikotarpį būtų panaikinta, nebūtų atnaujinama ir kad nebūtų registruojami nauji tokie produktai.
(9)
Atsižvelgiant į Tarybai pateiktą informaciją, atrodo, kad, nesant veiksmingų pakaitų tam tikroms naudojimo paskirtims tam tikrose valstybėse narėse, būtina toliau naudoti šią veikliąją medžiagą, kad būtų sudarytos sąlygos pakaitams sukurti. Tokiomis aplinkybėmis, laikantis griežtų sąlygų, kuriomis siekiama sumažinti riziką, tikslinga nustatyti ilgesnį galiojančios registracijos, suteiktos būtinomis laikomomis ribotoms reikmėms skirtiems produktams, kuriems šiuo metu nėra veiksmingų pakaitų žalingų organizmų kontrolei, panaikinimo terminą.
(10)
Valstybės narės suteikiamas galiojimo pratęsimo laikotarpis turimoms augalų apsaugos produktų, kurių sudėtyje yra metamo, atsargoms sunaikinti, sandėliuoti, teikti rinkai ir sunaudoti turėtų būti ne ilgesnis kaip 12 mėnesių, kad turimas atsargas būtų galima naudoti dar vieną auginimo sezoną, užtikrinant, kad ūkininkai galėtų naudoti augalų apsaugos produktus, kurių sudėtyje yra metamo, 18 mėnesių nuo šio sprendimo priėmimo.
(11)
Šiuo sprendimu neapribojama galimybė teikti paraiškas pagal Direktyvos 91/414/EEB, kurios išsamios įgyvendinimo taisyklės nustatytos 2008 m. sausio 17 d. Komisijos reglamente (EB) Nr. 33/2008, nustatančiame išsamias Tarybos direktyvos 91/414/EEB nuostatų taikymo taisykles, susijusias su veikliųjų medžiagų, įtrauktų į šios direktyvos 8 straipsnio 2 dalyje nurodytą darbų programą, bet neįtrauktų į jos I priedą (4), vertinimo įprasta ir skubos tvarka, 6 straipsnio 2 dalies nuostatas, siekiant įtraukti metamą į tos direktyvos I priedą.
(12)
Maisto grandinės ir gyvūnų sveikatos nuolatiniam komitetui nepateikus palankios nuomonės, Komisija negalėjo priimti nuostatų, kurias ji numatė Tarybos direktyvos 91/414/EEB 19 straipsnyje nustatyta tvarka,
PRIĖMĖ ŠĮ SPRENDIMĄ:
1 straipsnis
Veiklioji medžiaga metamas neįtraukiama į Direktyvos 91/414/EEB I priedą.
2 straipsnis
Valstybės narės užtikrina, kad:
1)
augalų apsaugos produktų, kurių sudėtyje yra metamo, registracija būtų panaikinta ne vėliau kaip 2010 m. sausio 13 d.;
2)
augalų apsaugos produktai, kurių sudėtyje yra metamo, nuo šio sprendimo paskelbimo dienos, nebūtų registruojami arba perregistruojami.
3 straipsnis
1. Nukrypdamos nuo 2 straipsnio nuostatų, I priedo A skiltyje išvardytos valstybės narės gali toliau registruoti augalų apsaugos produktus, kurių sudėtyje yra metamo, B skiltyje nurodytoms naudojimo reikmėms iki 2014 m. gruodžio 31 d., jei jos laikosi šių sąlygų:
a)
užtikrina, kad nebūtų daromas kenksmingas poveikis žmonių ir gyvūnų sveikatai ir nepriimtinas poveikis aplinkai;
b)
užtikrina, kad tokių augalų apsaugos produktų, liekančių rinkoje, ženklinimas būtų pakeistas tam, kad atitiktų ribotas naudojimo sąlygas;
c)
taiko visas atitinkamas rizikos mažinimo priemones visoms galimoms rizikoms sumažinti, kad būtų užtikrinta žmonių ir gyvūnų sveikatos bei aplinkos apsauga;
d)
užtikrina, kad būtų intensyviai siekiama rasti, ypač vykdant veiksmų planus, pakaitinių produktų arba metodų šioms naudojimo reikmėms.
2. Valstybė narė, taikydama 1 dalyje nurodyti leidžiančią nukrypti nuostatą, iki kiekvienų metų gruodžio 31 d. praneša Komisijai apie priemones, kurių buvo imtasi pagal 1 dalį ir visų pirma pagal a-d punktus, bei kasmet pateikia metamo, naudojamo būtiniems naudojimo atvejams pagal šį straipsnį, kiekio įvertinimą.
4 straipsnis
Visi pagal Direktyvos 91/414/EEB 4 straipsnio 6 dalies nuostatas valstybių narių suteikiami galiojimo pratęsimo laikotarpiai yra kuo trumpesni.
Registracijos, kuri panaikinama pagal 2 straipsnį, atveju šis laikotarpis baigiasi ne vėliau kaip 2011 m. sausio 13 d.
Registracijos, kuri panaikinama pagal 3 straipsnį, atvejais, šis laikotarpis baigiasi 2014 m. gruodžio 31 d.
5 straipsnis
Šis sprendimas skirtas valstybėms narėms.
Priimta Briuselyje, 2009 m. liepos 13 d.

Labels: 0
3
6
20